b"\n_START_ARTICLE_\nSamarobriva\n_START_PARAGRAPH_\nSamarobriva (Samarobriva)\xc2\xa0\xe2\x80\x93 senov\xc4\x97s miestas Galijoje, pagrindinis kelt\xc5\xb3 ambian\xc5\xb3 miestas; v\xc4\x97liau\xc2\xa0\xe2\x80\x93 rom\xc4\x97n\xc5\xb3 miestas. Dabar\xc2\xa0\xe2\x80\x93 Amjenas.\n_START_SECTION_\nPavadinimas\n_START_PARAGRAPH_\nGal\xc5\xb3 ir rom\xc4\x97n\xc5\xb3 laikais miestas vadinosi gal\xc5\xb3 \xc5\xbeod\xc5\xbeiu Samarobriva 'tiltas ant Samaros', i\xc5\xa1 briva 'tiltas' + Samara 'Soma'._NEWLINE_V\xc4\x97liau miesto pavadinimas buvo pakeistas t\xc5\xb3 vietovi\xc5\xb3 tautos pavadinimu, kas buvo b\xc5\xabdinga t\xc5\xb3 laik\xc5\xb3 Galijai. Taip ir Ambiani susidar\xc4\x97 Amiens. Manoma, kad \xc5\xa1i forma atsirado kaip daugiskaitos galininkas Ambienos ar daugiskaitos \xc4\xafnagininkas/vietininkas Ambianis.\n_START_SECTION_\nIstorija\n_START_PARAGRAPH_\nKra\xc5\xa1tas buvo gyvenamas nuo ikiistorini\xc5\xb3 laik\xc5\xb3. At\xc4\x97jus rom\xc4\x97nams kra\xc5\xa1te gyveno ambianai. I\xc5\xa1 gal\xc5\xb3 miesto laik\xc5\xb3 turima labai nedaug radini\xc5\xb3, nes jis nebuvo archeolog\xc5\xb3 tyrin\xc4\x97jamas. N\xc4\x97ra ir miesto apra\xc5\xa1ym\xc5\xb3 senoviniuose tekstuose. Rom\xc4\x97nai atkreip\xc4\x97 d\xc4\x97mes\xc4\xaf \xc4\xaf strategin\xc4\x99 miesto pad\xc4\x97t\xc4\xaf. Savo veikale De Bello Gallico ('Gal\xc5\xb3 karas') Julijus Cezaris pamin\xc4\x97jo, kad, rengdamasis u\xc5\xbekariauti D. Britanij\xc4\x85, Samarobrivoje jis 54-53\xc2\xa0m. pr. m. e. \xc5\xbeiem\xc4\x85 jis buvo \xc4\xafreng\xc4\x99s \xc5\xbeiemos stovykl\xc4\x85. Cezaris Samarobrivoje du kartus buvo su\xc5\xa1auk\xc4\x99s gal\xc5\xb3 miest\xc5\xb3 atstov\xc5\xb3 taryb\xc4\x85 Concilium Galliae._NEWLINE_Miestas pl\xc4\x97t\xc4\x97si I a., kai Romos imperatorius Klaudijus nutar\xc4\x97 u\xc5\xbekariauti D. Britanij\xc4\x85. Galijoje buvo tiesiami naujo keliai, padid\xc4\x97jo miesto \xc4\xaftaka. Samarobriva tapo pagrindine kry\xc5\xbekele tarp Lugduno (lot. Lugdunum, dabar Lionas) ir Bononijos (lot. Bononia, dabar Paj\xc5\xabrio Bulon\xc4\x97) ir \xc5\xa0iaur\xc4\x97s Galijoje. Mieste buvo pastatyti forumas, pirtys ir amfiteatras. Miesto gatv\xc4\x97s buvo i\xc5\xa1d\xc4\x97stytos statmenai._NEWLINE_287\xc2\xa0m. pirmuoju miesto vyskupu tapo Firminas (dabar \xc5\xbeinomas kaip Saint Firmin), kuris i\xc5\xa1platino mieste krik\xc5\xa1\xc4\x8dionyb\xc4\x99._NEWLINE_IV a. miesto amfiteatras buvo perstatytas \xc4\xaf tvirtov\xc4\x99 Castillon, kurios sienos supo apie 810 ar\xc5\xb3 teritorij\xc4\x85. Amjeno tvirtov\xc4\x97 yra did\xc5\xbeiausia \xc5\xa0iaur\xc4\x97s Galijos tvirtov\xc4\x97."